CELEX: 62014TN0676
Language: el
Date: 2014-09-22 00:00:00
Title: Υπόθεση T-676/14: Προσφυγή της 22ας Σεπτεμβρίου 2014 — Ισπανία κατά Επιτροπής

3.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 388/25
            
         Προσφυγή της 22ας Σεπτεμβρίου 2014 — Ισπανία κατά Επιτροπής
   (Υπόθεση T-676/14)
   2014/C 388/31
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωποι: A. Rubio González, δικηγόρος)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση C(2014) 4856 τελικό, της 11ης Ιουλίου 2014, σχετικά με τη διεξαγωγή έρευνας όσον αφορά τη χειραγώγηση των στατιστικών στοιχείων στην Ισπανία, συμφώνως προς τον κανονισμό (ΕE) 1173/2011 του Ευρωπαϊκού Κοινοβουλίου και του Συμβουλίου, περί αποτελεσματικής δημοσιονομικής εποπτείας στη ζώνη του ευρώ, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής, το προσφεύγον προβάλλει τρεις λόγους ακυρώσεως.
   
               1.
            
            
               Ο πρώτος λόγος αφορά παραβίαση των αρχών της ασφάλειας δικαίου και της απαγορεύσεως της αναδρομικότητας των κανόνων δικαίου.
               
                           —
                        
                        
                           Προβάλλεται συναφώς ότι η εφαρμογή των αρχών της νομιμότητας και της απαγορεύσεως της αναδρομικότητας των κανόνων δικαίου στον κανονισμό (ΕE) 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, περί αποτελεσματικής δημοσιονομικής εποπτείας στη ζώνη του ευρώ (ΕΕ L 306, σ. 1), και την απόφαση 2012/678/ΕE συνεπάγεται ότι δεν είναι δυνατή η αξιολόγηση πραγματικών περιστατικών προγενέστερων της 31ης Δεκεμβρίου 2011, χρόνο κατά τον οποίο δεν ήταν δυνατή η επιβολή κυρώσεων όσον αφορά τα πραγματικά περιστατικά της υπό κρίση υποθέσεως. Τα μόνα δεδομένα ως προς τα οποία είναι δυνατή η επιβολή κυρώσεων είναι τα κοινοποιηθέντα τον Απρίλιο του 2012. Συγκεκριμένα, η περίοδος την οποία αφορά η έρευνα έπρεπε να περιορισθεί στα στοιχεία τα οποία περιελήφθησαν στις κοινοποιήσεις από το 2012.
                        
                     Η εξεταζόμενη περίοδος έρευνας θα έπρεπε να περιορισθεί σε στοιχεία περιλαμβανόμενα στις κοινοποιήσεις από το 2012, στον βαθμό που αφορά πραγματικά περιστατικά τα οποία έλαβαν χώρα από τον Δεκέμβριο του 2011, ημερομηνία θέσεως σε ισχύ του προαναφερθέντος κανονισμού. Κατά συνέπεια, δεν υπάρχει νομική βάση για την έναρξη διαδικασίας έρευνας όσον αφορά πραγματικά περιστατικά τα οποία έλαβαν χώρα πριν τις 13 Δεκεμβρίου 2011.
            
         
               2.
            
            
               Ο δεύτερος λόγος αφορά παράβαση του άρθρου 8, παράγραφος 3, του προαναφερθέντος κανονισμού.
               
                           —
                        
                        
                           Προβάλλεται συναφώς ότι δεν υπάρχουν σοβαρές ενδείξεις σχετικά με την ύπαρξη πραγματικών περιστατικών συνιστάμενων στη διαστρέβλωση των σχετικών με το έλλειμμα και το δημόσιο χρέος στοιχείων. Οι ισπανικές αρχές επεξήγησαν κατά τρόπο σαφή και επαρκή τον λόγο για τον οποίο προέβησαν σε αναθεώρηση των εν λόγω στοιχείων.
                        
                     
         
               3.
            
            
               Ο τρίτος λόγος αφορά προσβολή των δικαιωμάτων άμυνας του Βασιλείου της Ισπανίας.
               
                           —
                        
                        
                           Προβάλλεται συναφώς ότι διεξήχθη μυστική έρευνα κατά παράβαση της νομοθετικώς προβλεπόμενης διαδικασίας, γεγονός που είχε ως αποτέλεσμα την προσβολή των δικαιωμάτων άμυνας της Ισπανίας.